Miron Keruľ-Kmec

Z múdrosti otcov

Jún

2023

Ukážka z elektronickej knihy

Zostavil: Miron Keruľ-Kmec

Z múdrosti otcov - jún

Jazyková korektúra:

Jana Keruľ-Kmecová

Návrh obálky a grafická úprava:

Štefan Keruľ-Kmec ml.

ISBN 978-80-8233-174-8

Vytvorenie elektronickej verzie Dibuk, s. r. o., 2023

Úvod

Svätý učitelia duchovného života nám nezakrývajú, že cesta k spáse je jednoduchá. Každému ponúkajú tú istú mapu k cieľu, tie isté prostriedky duchovného života, nech už ide o kňazov a mníchov alebo o ľudí zo sveta. Evanjelium je to isté pre každého človeka a jeho prikázania sú záväzné pre každého.

Svätí otcovia nám ponúkajú praktickú skúsenosť, ako žiť život s Kristom, aby nám uľahčili náš duchovný zápas. Som presvedčený, že Cirkev musí sprostredkovať túto ich duchovnú múdrosť kresťanom súčasnej doby. Mnohí ju s radosťou príjmu. Mnohí ju môžu síce odmietnuť, ale môžu sa k nej vrátiť v čase, keď iné cesty sa ukážu ako slepé uličky.

1. jún

DUCH POKÁNIA

V evanjeliu nám bolo povedané: „Kajajte sa a verte evanjeliu“ (Mk 1, 15).

Aký jednoduchý, pravdivý a svätý príkaz. Musíme sa kajať, nechať za sebou náš hriešny život, než sa staneme schopní priblížiť sa evanjeliám. Aby sme mohli prijať evanjelium, musíme mu veriť.

Apoštol Pavol považoval posolstvo pokánia a viery za podstatu ohlasovania Krista. „Zaprisahával Židov aj Grékov, že sa majú obrátiť k Bohu a uveriť v nášho Pána Ježiša“ (Sk 20, 21).

Evanjelium, ako Božie zjavenie, zostáva nepochopiteľné pre padnutý ľudský rozum. Táto nepochopiteľná Božia múdrosť sa dá pochopiť vierou, pretože viera môže prijať všetko, čo je nemožné kvôli rozumu a čo akoby protirečí rozumu. Iba duša, ktorá ochotne odmietne hriech a usmerní všetku silu vôle k božským dobrám, je schopná takejto viery.

Sv. Ignác Brjančaninov

Uvažuj pred Božou tvárou...

Spasiteľ nám dáva prikázanie – kajajte sa.

Usilujem sa o ducha pokánia?

2. jún

KONTROLA JAZYKA

Hovoríš, že nie si schopný mlčať, keď ťa zasiahne bolesť. Nebránim ti hovoriť. Ale namiesto rúhania hovor chvály. Namiesto nespokojnosti vyjadri vďačnosť. Vyznaj sa svojmu Majstrovi; hlasno volaj v modlitbe: tak sa zmierni tvoje utrpenie, pokušiteľ utečie a priblíži sa Božia pomoc.

Okrem toho, ak sa rúhaš, odvraciaš Božiu pomoc a spôsobuješ, že pokušiteľ proti tebe koná mocnejšie: tým sa znásobuje bolesť; ak však budeš ďakovať, odrazíš útoky zlého ducha a získaš starostlivosť milostivého Boha.

Stáva sa, že jazyk často silou zvyku prepadne nejakému zlému slovu. Potom vždy, keď sa ti nedarí, predtým, ako sa slovo stihne vysloviť, pevne zatvor zuby. Je lepšie, aby jazyk teraz prelial kvapku krvi, než aby potom, keď túžil po kvapke vody, nemohol získať tú útechu: lepšie znášať bolesť v tomto čase, ako potom podstupovať večný trest.

Sv. Ján Zlatoústy

Uvažuj pred Božou tvárou...

Mám pod kontrolou slová, ktoré vyslovujem?

Reagujem na trápenia chválou a vzdávaním vďaky?

Koniec ukážky